
Lefúvóvezeték hatásának vizsgálata töltetrobbanás hasadópaneles védelme esetén

Az iparban számos területen előforduló robbanóképes porok felhalmozódása komoly veszélyeket rejt magában. A felgyülemlett porok esetleges robbanásának kivédésére számos módszer jelent megoldást. A hasadópaneles védelem jó alternatívát nyújt a szerkezetek védelmére. A szerkezeten kívüli üzemrészek és a dolgozók testi épségének megóvása indokolja a lefúvató csatornák használatát.
Legelső lépésként áttekintettem a témához kapcsolódó szakirodalmakat és feldolgoztam a hazai és külföldi szabványokat.
Ezt követően laboratóriumi mérések segítségével határoztam meg az adott porminta robbanási tulajdonságait. A mérések elvégzéséhez szükség volt a minta egyéb tulajdonságainak megállapítására is, mint a vizsgált por nedvességtartalmának és a szemcseméret-eloszlásának vizsgálata. Előbbit gyorsnedvesség-meghatározással végeztem, utóbbit pedig szitaanalízissel. A bevizsgált por robbanási karakterisztikáját robbantókamrás kísérletsorozattal határoztam meg. Az így adódó eredményeket egy tartályban történő robbanás elleni védelem meghatározásánál alkalmaztam. Hazánkban mérvadó a magyar szabvány szerint kiszámított szükséges hasadópanel-felület, de az amerikai és német szabványok szerinti értékek jó összehasonlítási alapot adnak e mellé.
A témakör alapjaival való megismerkedés után rátérhetek a valós problémára: a szerkezetre illesztett lefúvató csatornának milyen hatása van a maximális robbanási túlnyomás értékére? Az egyes szabványos csatornaalakok hogyan befolyásolják a lefúvatás során ható erők nagyságát, és a kialakuló nyomáshullámokat?
A kérdések megválaszolására a Vegyipari Gépek Tanszékének laboratóriumában található tartály segítségével végzek kísérleteket. Mivel a kísérletek száma anyagi megfontolásokból korlátozott, ezért ez indokolttá teszi a nagyszámú kísérlet elvégzése helyett néhány kísérlet elvégzését, majd a többi kiváltását számítógépes szimulációkkal. Ezt azonban csak úgy tehetjük meg, ha a szimulációs eredményeket validáljuk. A validálás úgy történik, hogy az elvégzett laboratóriumi méréseket szimuláljuk is, és ha a körülmények egyezése esetén a mért és a számítási eredmények is megegyeznek, a szimulációt elfogadhatjuk, mint a kísérleti eredményeket megközelítőleg kiváltó eljárást. A továbbiakban a korábbi tapasztalataimat kamatoztatva a szimulációk elvégzésére az SC/Tetra nevű szoftvert használom a dolgozatban leírtak alapján.



